冬日到泉郡次九龍江與諸公唱和[十三韻]
作者：丁儒
朝代：唐

paragraphs: 迢遞千重險，崎嶇一路通。
山深迷白日，林冬豁蒼穹。
正值嚴冬際，渾如春晝中。
泉醴開名郡，江清穩臥龍。
天涯寒不至，地角氣偏融。
橘列丹青樹，槿抽錦繡叢。
秋餘甘菊艷，歲迫麗春紅。
麥隴披藍遠，榕庄拔翠雄。
減衣遊別塢，赤脚走邨童。
日出喧鳥鵲，沙晴落雁鴻。
池澌含晚照，嶺黛徹寒空。
風景無終始，乾坤有異同。
但思鄉國迥，薄暮起心[忡]（冲）。
（以上二詩見《漳州府志》引《白石丁氏譜》。
二詩據清刻《白石丁氏譜》校改。
）。